22 בספטמבר 2022

**הנדון: הגשת חשבון המכר לסוכן המכס**

יצואן/ נית יקר/ה,

כחלק מהיערכות מינהל המכס לקראת העלייה לאוויר של מערכת יצוא בשער עולמי ב- 15 בינואר 2023, נשלחו אליכם לאחרונה מכתבים בנושא ייפוי כוח וטעינה ישירה.

מכתב זה יסביר לכם את חשיבות הגשת כל מסמכי העסקה לסוכן המכס שלכם בטרם יגיש את הצהרת היצוא על שמכם.

סעיף 146 לפקודת המכס מפרט אלו מסמכים יש לצרף במועד הגשת הצהרת יבוא/ יצוא וביניהם גם חשבון מכר.

חשבון המכר הינו מסמך המהווה הוכחה לביצוע העסקה בפועל ואמור לכלול את כל הפרטים עליהם סוכן המכס מתבסס להכנת טיוטת ההצהרה שעל שמכם בגין הטובין אותם הינכם מייעדים לייצא.

כיום, המערכת המחשובית מאפשרת לסוכן המכס הגשת רשימון יצוא אלקטרונית, גם אם לא צורפו מסמכים/ צרופות לתיק הפיזי שמוגש למכס. הסיבה נעוצה בהיעדר טכנולוגיה המאפשרת סריקת המסמך וצירופו לשידור.

במערכת היצוא בשער עולמי, על סוכן המכס לסרוק ולצרף את כל המסמכים הנדרשים ובכלל זה את חשבון המכר.

המערכת תוודא כי חשבון המכר צורף למסמכי הצהרת היצוא כתנאי להגשתו.

פירוש לומר, כי מבלי צירוף חשבון המכר לא ניתן יהיה להגיש את הצהרת היצוא ולהתחיל את תהליך השחרור ולקבל התרת מכס.

אי לכך, הינכם נדרשים להמציא לסוכן המכס הפועל מטעמכם, טרום הגשת הצהרת היצוא את כל המסמכים הנדרשים ע"פ חוק וביניהם את חשבון המכס.

על מנת לוודא כי תהליך העבודה ביניכם לבין סוכן המכס הפועל מטעמכם לעניין זה הוא סדור, אנו מבקשים כי תקפידו ליישם את האמור במכתב זה  **עוד בטרם עליית המערכת לאוויר**. כך תוכלו לתרגל את תהליך העבודה הנכון באופן שימנע עיכוב מיותר של יצוא טובין.

האמור לעיל אינו מתייחס לתהליך טעינה ישירה, אשר עבורו נשלח הסבר בנפרד במכתבי מה- 11 באוגוסט.

לכל שאלה, ניתן לפנות לממונה יח' היצוא בבית המכס המטפל.

**בברכה,**

**שרה ביטון יגאל מלכא**

**מנהלת תחום בכירה יצוא גובה בית מכס מרכז ומנהל חדר מצב יצוא**

**העתקים:**

מר כפיר חן, ראש מינהל המכס

גב' ענבל קורקוס, עו"ד, ממונה מכס וסחר חוץ

מר אוהד יפה, מנהל תחום יישומים, אגף טכנולוגיות דיגיטליות ומידע

מר ארז אמיר, מנהל פרויקט יצוא שער עולמי, אגף טכנולוגיות דיגיטליות ומידע

מר אמיר שני, יו"ר ארגון התאגידים של סוכני המכס והמשלחים הבינלאומיים

מר גדי כהן, נשיא לשכת סוכני המכס והמשלחים הבינלאומיים, חיפה

מר יחיאל נויפלד, יו"ר לשכת סוכני המכס והמשלחים הבינלאומיים ת"א

מר יאיר ביטון, יו"ר חטיבת חברות הבלדרות הבינלאומית

מר ברי פינטוב, מנכ"ל ארגון התאגידים של סוכני המכס

גב' נילי שלו, מנכ"לית מכון היצוא

מר נמרוד הגלילי, מנהל תחום בלדרות, לשכת המסחר